S-843/2006

Mál þetta, sem þingfest var þann 22. mars sl., og dómtekið sama dag, var höfðað með ákæru lögreglustjórans á Selfossi, dagsettri 11. desember 2006 á hendur A-kvk-þgf E-kvk-þgf E-kvk-þgf, kt. 000000-0000, Strandaseli 4, Reykjavík

,,fyrir brot á lögum um ávana- og fíkniefni, umferðarlögum og lögum um fullnustu refsinga

I.

með því að hafa laugardaginn 23. september 2006, ekið bifreiðinni MP-047 frá Reykjavík, austur Suðurlandsveg að fangelsinu á Litla Hrauni, Eyrarbakka, óhæf til að stjórna bifreiðinni örugglega, þar sem ákærða var undir áhrifum amfetamíns.

Telst brot ákærðu varða við 1., sbr. 2. mgr. 45. gr. a. umferðarlaga nr. 50, 1987 sbr. 5. gr. laga nr. 66, 2006, sbr. 1. mgr. 100. gr. nefndra umferðarlaga.

II.

með því að hafa síðar sama dag, haft í vörslu sinni og reynt að smygla inn til fanga í fangelsinu að Litla-Hrauni, Eyrarbakka 130 töflum af Rivotril og 0,58 gr. af amfetamíni, sem ákærða hafði falið í pilluglasi í leggöngum sínum.

Telst brot ákærðu varða við 81. gr. laga um fullnustu refsinga nr. 49/2005 og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærða verði dæmd til refsingar og til að sæta sviptingu ökuréttar, samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003, lög nr. 84, 2004 og lög nr. 66, 2006 og til að sæta upptöku á haldlögðum fíkniefnum sbr. (efnaskrá nr. 10433), samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001.“

Ákærða mætti ekki við þingfestingu málsins þrátt fyrir löglega birtingu ákæru 6. mars sl., í Lögbirtingarblaði, ásamt fyrirkalli þar sem þess var getið að málið kynni að verða dæmt að ákærðu fjarstaddri. Málið var því tekið til dóms samkvæmt 1. mgr. 126. gr. laga nr. 19/1991 um meðferð opinberra mála.

Um málavexti vísast til ákæruskjals. Sannað er að ákærða framdi brot þau sem greinir í ákæru og þau réttilega færð til refsiákvæða. Ákærða hefur með háttsemi sinni unnið sér til refsingar.

Samkvæmt sakarvottorði ákærðu var hún dæmd til greiðslu 12.000 króna sektar þann 9. febrúar 2000 fyrir umferðarlagabrot. Þann 20. mars 2006 var ákærða svipt ökurétti í tvo mánuði og gert að greiða 50.000 króna sekt til ríkissjóðs fyrir ölvunarakstur. Þann 31. mars 2006 var ákærða dæmd til greiðslu 34.000 króna sektar fyrir brot á lögum um ávana- og fíkniefni og þann 5. júlí 2006 gerði ákærða sátt og var gert að greiða 28.000 króna sekt vegna brota á lögum um ávana- og fíkniefni.

Í málinu liggur fyrir matsgerð frá Háskóla Íslands, rannsóknarstofu í lyfja- og eiturefnafræði. Kemur þar fram að í blóði ákærðu mældist amfetamín 170 ng/ml.

Að öllu ofanvirtu þykir refsing ákærðu hæfilega ákveðin 270.000 króna sekt til ríkissjóðs sem ákærðu ber að greiða innan fjögurra vikna frá birtingu dóms að telja en sæti ella fangelsi í tuttugu daga.

Ákærða skal svipt ökurétti í tvö ár frá birtingu dóms að telja.

Ákærða skal sæta upptöku á 0,58 grömmum af amfetamíni og 130 töflum af Rivotril.

Samkvæmt yfirliti er sakarkostnaður vegna lyfjarannsóknar og matsgerðar 187.081 krónur, sem ákærða ber að greiða með vísan til 165. gr. laga nr. 19/1991.

Á-kvk-nf G-kvk-nf héraðsdómari, kveður upp dóm þennan.

D ó m s o r ð :

Ákærða, A-kvk-nf E-kvk-nf E-kvk-nf, greiði 270.000 krónur í sekt til ríkissjóðs innan fjögurra vikna frá birtingu dóms að telja en sæti ella fangelsi í tuttugu daga.

Ákærða skal svipt ökurétti í tvö ári frá birtingu dóms að telja.

Ákærða sæti upptöku á 0,58 grömmum af amfetamíni og 130 töflum af Rivotril.

Ákærða greiði 187.081 krónu í sakarkostnað.

Á-kvk-nf G-kvk-nf.